钦定古今图书集成/历象汇编/岁功典/第016卷 > 初春赋 明陈经邦
## 钦定古今图书集成/历象汇编/岁功典/第016卷 > 初春赋 明陈经邦

“夫何四序之平运兮，吾独感此初春。”伊幽朔之元冬
兮，寒凛凛其切人。羌寂寥而憭栗兮，嗟旅恨之难陈。
幸阴阳之改序兮，日月忽其移辰。灿招摇之宵光兮，
杓巳转而指寅。勾芒一以揽辔兮，柄遂谢夫元冥。欣
阳春之归来兮，嘉万象之重新。条风吹柯以发萌兮，
蔚震气之东升。铿淙淙以戛玉兮，河乍泮而流声。蛰
应候以启坏兮，潜鳞止而负冰。鸿飘飘于紫塞兮，纷
呼侣而归征。眺平原之宿莽兮，惊野雉之群鸣。况乃
朗鲜之淑景兮，尤先丽乎神京。试瞻上林与禁籞兮，
已葱蒨其含荥。云霏霏而去殿兮，雪涣涣而融城。水
镜开兮泰液盈，波滉瀁兮春光生。横苍龙兮兀翠屏，
寒烟尽兮青山明。堤欲舒兮杨柳，洲欲变兮芷𬞟。惟
物华之如此兮，爰一豫夫皇情。当兹春之始至兮，帅
百辟以郊迎。骖青虬之蜿蜒兮，骋翠驾之軯前蜚
廉以启涂兮，后《丰隆》使奔扈。穆东皇之下临兮，俨女
夷之并御。芳菲菲其袭人兮，气煦煦其四布。袨服集
而填𬮱兮，欢声喧以载路。方銮和之旋轸兮，太史又
告之以《协风》。讶土脉之愤发兮，占农祥之正中。召阳
官以戒事兮，享鬯醴于斋宫。迺祈上帝兮，迺祀先农；
黛耜躬推兮，轩冕胥从。又且开明堂之青阳兮，政有
仁而无肃。始乘令以布和兮，亦釆风而考俗。温诏务
以宽大兮，求幽枉之毕瞩。有此渥泽与湛恩兮，觉春
晖之倍淑。余既眷良辰以娱志兮，聊逍遥而容与。驰
余驾于兰皋兮，弭余节于杜渚。览草木群生有以自
乐兮，忘浮踪之在旅。搴薜荔兮山之阿，采茞蘅兮江
之湄。纫众芳兮自佩，及此日兮迟迟。折瑶华兮盈握，
将谁遗兮所思？叆浮云兮千里，姑独酌兮金卮。惊遗
凉之犹起兮，迟阴谷之回姿。欲歌阳春以召暖兮，恐
调迥而和希。怅林红之未灿兮，余将讯东皇与女夷。
愿氤氲之益洽兮，普韶景于无私。盈宇内皆春台兮
试乐，观万物之熙熙。